বাণী জয়রাম তামিলনাড়ুর ভেলোরে প্রশিক্ষিত শাস্ত্রীয় সংগীতজ্ঞদের একটি তামিল পরিবারে ছয় কন্যা ও তিন পুত্রের মধ্যে পঞ্চম কন্যা রূপে জন্মগ্রহণ করেছিলেন। তাঁর জন্মনাম ছিল কলাইবাণী। তাঁর মা পদ্মাবতী, নিজের গুরু রঙ্গ রামানুজ আয়েঙ্গারের অধীনে বাণীকে প্রশিক্ষণের জন্যে ভর্তি করেন। সেখানে তিনি কবি মুথুস্বামী দীক্ষিতর কিছু কবিতা শিখেছিলেন। পরে তাঁকে কাদালুর শ্রীনিবাস আয়েঙ্গার, টি আর বালাসুব্রাহ্মণিয়ান এবং আর এস মণির মত গুরুদের কাছে আনুষ্ঠানিকভাবে কর্ণাটকী সঙ্গীতের প্রশিক্ষণ দেওয়া হয়েছিল। শাস্ত্রীয় সঙ্গীতের পাশাপাশি, বাণী প্রচলিত লঘু সঙ্গীত এবং ছায়াছবির গানের প্রতি আকৃষ্ট ছিলেন এবং রেডিও সিলোন চ্যানেলে হিন্দি চলচ্চিত্রের গান শুনতেন; রেডিওতে বারবার বাজানো গানগুলির পুরো সমন্বয়সাধন তিনি অন্তঃস্থ করে ফেলে নিজে নিজে বাজাতেও পারতেন। ৮ বছর বয়সে আকাশবানী, মাদ্রাজ কেন্দ্রে তিনি প্রথম অনুষ্ঠান করেন। তিনি মাদ্রাজ বিশ্ববিদ্যালয়ের কুইন মেরি কলেজের ছাত্রী ছিলেন। পড়াশনার শেষ করে তিনি স্টেট ব্যাংক অফ ইন্ডিয়াতে যোগদান করেন ও মাদ্রাজ এবং হায়দ্রাবাদ শাখায় কাজ করেন।

১৯৬০ এর দশকের শেষের দিকে তাঁর বিয়ের পরে, তিনি তাঁর স্বামী জয়রামের সাথে পরিবার স্থাপনের জন্য মুম্বাই চলে যান। তাঁর গানের দক্ষতা জেনে জয়রাম বাণীকে হিন্দুস্তানি শাস্ত্রীয় সংগীতের প্রশিক্ষণ নিতে উদ্বুদ্ধ করেছিলেন। তিনি পতিয়ালা ঘরানার ওস্তাদ আবদুল রেহমান খানের অধীনে ভর্তি হন। তাঁর অধীনে কঠোর প্রশিক্ষণ তাঁকে তাঁর ব্যাংকের চাকরি ছেড়ে সঙ্গীতকে পেশা হিসাবে গ্রহণ করতে প্রায় বাধ্য করে। তিনি রেহমান খানের অধীনে ঠুংরী, গজল এবং ভজনের মতো বিভিন্ন সঙ্গীত শৈলীর রূপগুলি শিখেছিলেন এবং ১৯৬৯ সালে তাঁর প্রথম অনুষ্ঠান করেন। একই বছরে, সঙ্গীত পরিচালক বসন্ত দেশাইয়ের সাথে তাঁর পরিচয় হয়েছিল যিনি গায়ক কুমার গন্ধর্বের সাথে একটি মারাঠি অ্যালবাম রেকর্ডিং করেছিলেন। তাঁর কণ্ঠ শুনে, কুমার গন্ধর্বের সাথে একই অ্যালবামের জন্য "রুনানুবন্ধাচা" গানটি গাইতে দেশাই তাঁকে সুযোগ দেন। অ্যালবামটি প্রকাশিত হতেই, মারাঠি শ্রোতাদের মধ্যে বেশ জনপ্রিয়তা লাভ করে এবং দ্বৈত সঙ্গীতটি বেশ প্রশংসিত হয়েছিল। পরে তিনি প্রবীণ কণ্ঠশিল্পী 'পন্ডিত দিনকর কৈকিনির সাথে ‘মীরা’ ছবিতে দ্বৈত সঙ্গীত গান। এটির সঙ্গীত পরিচালক ছিলেন পন্ডিত রবিশঙ্কর।

প্রাথমিক জীবন ও কর্মজীবন
মালায়ালাম সিনেমা
তেলুগু চলচ্চিত্র
তামিল সিনেমা